Diari Oficial de la Generalitat Valenciana


Sumari del DOGV 9520, del 26-01-2023 (2023/525)

RESOLUCIÓ de 21 de novembre de 2022, del director general de Qualitat i Educació Ambiental, per la qual es formula informe d'impacte ambiental del projecte d'ampliació d'activitat de tractament de residus de construcció i demolició, residus no perillosos i restes vegetals, al polígon 1, parcel·les 22, 23, 30, 31, 32, 33, 34, 36 i 192, al terme municipal d'Albaida. Expedient: (1414299) 030/2020/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9520

Data del DOGV
:   26-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/525


Data del document
:   21-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Albaida
    * impacte ambiental

RESOLUCIÓ de 21 de novembre de 2022, del director general de Qualitat i Educació Ambiental, per la qual es formula informe d'impacte ambiental del projecte d'ampliació d'activitat de tractament de residus de construcció i demolició, residus no perillosos i restes vegetals, al polígon 1, parcel·les 22, 23, 30, 31, 32, 33, 34, 36 i 192, al terme municipal d'Albaida. Expedient: (1414299) 030/2020/AIA. [2023/525]  
  
  
«Informe d'impacte ambiental  
Expedient: (1414299) 030/2020/AIA.  
Títol: ampliació d'activitat de tractament de residus de construcció i demolició, residus no perillosos i restes vegetals.  
Promotor: Reciclatges la Vall d'Albaida, SL.  
Òrgan substantiu: Ajuntament d'Albaida 2258/2019 LAC26\_2019.  
  
Localització: polígon 1, parcel·les 22, 23, 30, 31, 32, 33, 34, 36 i 192, Albaida (València).  
NIMA: 4020457613.  
L'empresa Reciclatges la Vall d'Albaida, SL, promou un projecte de centre de tractament de residus en el polígon 1, parcel·les 23 i 30 del terme municipal d'Albaida. Es projecta una ampliació de l'activitat en superfície, ocupant les parcel·les 22, 23, 30, 31, 32, 33, 34, 36 i 192 d'aquest polígon, i en els processos de gestió de residus.  
  
Antecedents  
Consten antecedents en l'expedient 2009/07-EIA, relatiu al projecte per a autorització ambiental integrada d'una planta de valorització de residus de la construcció i demolició (RCD) en les parcel·les 23 i 30, del polígon 1, del terme municipal d'Albaida. Mitjançant Resolució de 02.03.2010 de la Direcció Territorial de València de la Conselleria de Medi Ambient, Aigua, Urbanisme i Habitatge, es va emetre estimació d'impacte ambiental favorable amb condicionants.  
En l'actualitat, l'empresa disposa en aquestes instal·lacions (NIMA 2934505167), les autoritzacions 33764/P02/CV petit productor de residus perillosos, 383/P03/CV productor de residus no perillosos, i 565/G04/CV per al tractament de residus no perillosos (operacions R5 i R12).  
  
Tramitació administrativa  
En data 18.12.2019, l'Ajuntament d'Albaida (òrgan substantiu) va donar trasllat a aquest òrgan ambiental d'ofici mitjançant el qual se sol·licitava la determinació de l'abast de l'estudi d'impacte ambiental d'activitat projectada, com a actuacions prèvies a l'inici de l'avaluació d'impacte ambiental del projecte. S'acompanyava de la sol·licitud del promotor i del document inicial del projecte, d'octubre de 2019.  
En data 23.11.2020, l'òrgan substantiu va sol·licitar l'arxivament de les actuacions prèvies i d'inici de l'avaluació d'impacte ambiental simplificada del projecte. S'acompanyava d'escrit del promotor, de 23.11.2020, mitjançant el qual renuncia a la sol·licitud d'emissió del document d'abast i de l'informe de la Unitat d'Impacte Ambiental (Servei Territorial de Medi Ambient de València) de 28.09.2020, en el qual es determina que el projecte d'ampliació constitueix un supòsit sotmés a avaluació simplificada d'impacte ambiental. L'expedient es va completar amb la documentació remesa per l'òrgan substantiu en les dates 24.02.2021, 05.11.2021 i 22.04.2022. Consten els documents següents:  
  
- Sol·licitud del promotor d'avaluació simplificada d'impacte ambiental.  
- Certificat de compatibilitat urbanística, de 23.08.2019, de caràcter favorable.  
- Document ambiental, de gener 2021 i annex, d'abril 2022 (DA).  
- Acord, de 06.10.2021, de la Comissió Territorial d'Urbanisme de València, pel qual es declara d'interés comunitari l'activitat projectada (DIC-1374714).  
- Projecte tècnic de llicència ambiental, de gener 2022, incloent-hi com a annexos l'estudi acústic, l'estudi de seguretat contra incendis, i la justificació del compliment RD 486/1997, pel qual s'estableixen les disposicions mínimes de seguretat i salut en els llocs de treball.  
S'ha remés còpia dels informes sectorials següents, recaptats en la tramitació de la DIC-1374714:  
- Espais Naturals, de 20.05.2020, de caràcter favorable.  
- Confederació Hidrogràfica del Xúquer (CHX), de 29.05.2020, de caràcter favorable.  
- Secció Forestal (demarcació forestal), de 28.05.2020, de caràcter favorable.  
- Secció Forestal, sobre vies pecuàries, de 28.05.2020, de caràcter favorable.  
- Servei de Residus, de 08.04.2020, de caràcter favorable.  
Així mateix, s'incorporen a l'expedient altres informes sectorials recaptats en la tramitació de la DIC-1374714 dels quals aquest òrgan ambiental té coneixement:  
- Servei Municipal d'Urbanisme, de dates 13.10.2020 i 18.02.2022.  
  
- Direcció General de Carreteres de l'Estat a la Comunitat Valenciana, de 24.09.2020, de caràcter favorable.  
- Servei de Planificació i Projectes de la Diputació de València, de 14.09.2020, de caràcter favorable.  
- Secció de Millora Rural, de 27.04.2021, de caràcter favorable.  
- Servei Territorial d'Urbanisme, de 27.04.2021, de caràcter favorable.  
- Servei Territorial d'Indústria i Energia, de 15.12.2020.  
- Servei d'Ordenació del Territori, de 19.05.2021, de caràcter favorable.  
Vist que l'actuació disposa de la declaració d'interés comunitari per a l'atribució de l'ús i aprofitament corresponent per a permetre l'exercici de l'activitat projectada i en nom de la simplificació i reducció de càrregues administratives, s'incorpora la citada documentació al present expedient als efectes previstos en l'article 46 de la Llei 21/2013. La informació continguda en l'expedient aporta prou elements de judici per a continuar amb el procediment d'avaluació simplificada d'impacte ambiental.  
  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris del seu annex III.  
  
Característiques del projecte  
Es projecta una ampliació de l'activitat existent que inclourà ampliacions en la superfície de la instal·lació, incorporant les parcel·les 22, 31, 32, 33, 34, 36 i 192 amb la construcció de dues naus industrials, reubicació dels processos de valorització autoritzats (R5, R12), i la implantació de l'activitat de tractament de residus no perillosos (RNP) vegetals per a realitzar-hi operacions de compostatge (valorització R3).  
  
Els residus arribaran a la instal·lació on es pesaran i es realitzarà el control corresponent. Els processos de classificació, separació i neteja de RCD i altres residus industrials no perillosos seguiran el procés industrial ja autoritzat, sense perjudici de la reubicació de les àrees en la superfície de la nova planta.  
Els residus vegetals es descarregaran en la zona d'apilament trituració i compostatge. Se separarà el residu verd (brancatge) del material llenyós (troncs gruixuts, fustes, etc.), i d'altres materials de diferent naturalesa que arriben mesclats entre les restes de poda, que s'introduiran en contenidors fins a la seua retirada per gestor autoritzat.  
Al residu verd se li aplicarà un reg per aspersió amb el qual, a més de disminuir el risc d'incendi, es facilitarà el procés de trituració per a aconseguir un material fragmentat i fi que serà depositat en la zona de fermentació i maduració. Mitjançant un sistema de reg per aspersió controlat i de ventilació forçada (volteig del material amb pales carregadores), s'aconseguirà un compost vegetal per a ser utilitzat com a adob orgànic. El procés es controlarà per mitjà de sondes tèrmiques i higromètriques que permeten conéixer la temperatura i humitat de la massa, i determinar la freqüència de volteig i del reg. Les aigües provinents del reg i del procés de fermentació es recolliran en un depòsit soterrat, dotat de bomba d'elevació que permeta la seua reutilització en el procés, aportant-los a la massa verda en fermentació. Es preveu afegir, en quantitats limitades i controlades, restes de materials inadequats per al consum o l'elaboració a fi d'accelerar la fermentació i millorar la qualitat del compost. Es preveu la possibilitat de realitzar un procés addicional de garbellat per a l'obtenció de granulometries homogènies i d'ensacat del compost (aquest últim en una nau semioberta en la mateixa zona de compostatge). El material llenyós es destinarà a la venda com a llenya o a la fabricació de taulers d'aglomerat. Es preveu una zona d'apilament i trituració de material llenyós, situada al nord de la solera impermeable, on es durà a terme un procés d'estellat de fusta per al seu destí final a reutilització.  
  
L'activitat ocuparà una superfície 40.250 m², distribuïda en les següents zones: classificació-separació de RCD mesclats (amb solera de formigó impermeable); trituració-garbellat RCD nets i apilament de llastos reciclats; nau industrial tancada per a recepció de RNP d'origen industrial (s'amplia la nau autoritzada); instal·lació de neteja per bufat de RCD mesclats; apilament de RCD nets; bàscula de pesatge; oficines control de pesatge; zona coberta per a contenidors de material separat i residus impropis; aparcament de vehicles lleugers; nau industrial tancada per a aparcament de la maquinària mòbil industrial; nau industrial semioberta per a tasques d'ensacat del compost; zona amb solera de formigó impermeable per a apilament, trituració i compostatge residus verds; apilament de terres i pedres netes d'excavació; apilament de material llenyós i trituració per a estellat; apilament de residus classificats i de contenidors de residus. S'instal·larà una sitja per a la recollida de RCD després de l'eixida de la instal·lació de neteja de RCD mesclats.  
La relació de maquinària inclou: bàscula de pesatge, instal·lació de neteja de RCD per bufat, sistema supressió de pols mitjançant punts d'aspersió d'aigua, màquina de càrrega giratòria amb polp de separació, pala carregadora, equips mòbils de trituració i de garbellat de RCD, de trituració de les restes vegetals i altres equips que intervindran en el procés de fermentació i maduració per a la fabricació del compost. S'emprarà gasoil com a combustible subministrat segons les necessitats per a alimentar la maquinària, sense que existisca depòsit auxiliar en la instal·lació.  
El proveïment d'aigua es realitzarà per l'actual empresa subministradora. El consum màxim anual d'aigua actualment és de 2.580 m³, que intervé en el reg per aspersió per a disminuir l'emissió de pols a l'atmosfera i per al reg de les superfícies enjardinades. Es preveu un increment en el consum de 350 m³ anuals per a les tasques associades als processos de compostatge que, en la seua major part, serà reutilitzada en aquests processos. Alternativament, es preveu la possibilitat d'ús d'aigua procedent de processos de depuració en EDAR municipals pròxims a la zona. En tal cas, es complirà amb el que s'estableix en el Reial decret 1.620/2007, de 7 de desembre, pel qual s'estableix el règim jurídic de la reutilització de les aigües depurades i altra normativa que li siga aplicable.  
S'estima una capacitat de tractament anual total per a la planta de 125.000 t, diferenciant-se en 100.000 t per a gestió de RCD (valorització R5), 10.000 t per als residus nets d'origen industrial (valorització R12) i 15.000 t per a la gestió de residus vegetals en operacions de compostatge i estellat (valorització R3).  
Atés que l'activitat estudiada no es troba inclosa en el RD 1.254/1999, de 16 de juliol, pel qual s'aproven mesures de control dels riscos inherents als accidents greus en els quals intervinguen substàncies perilloses, i les seues modificacions, no intervenen substàncies perilloses en els processos de valorització, ni es troba pròxima a zones d'especial interés per a la conservació de la naturalesa, el DA considera que no existeix possibilitat d'efectes adversos significatius sobre el medi ambient en cas d'accidents greus o de catàstrofes. La zona de tractament de restes vegetals sobre solera de formigó tancada (objecte de l'ampliació d'activitat plantejada) se situa a més de 100 m del llit del riu Clariano o d'Albaida, separada per diversos bancals de cultiu i, finalment, per una franja d'uns 35 m de terreny a igual cota que la zona de tractament de restes vegetals, i que disposa de lleuger pendent en sentit oposat al llit, per la qual cosa no existeix cap possibilitat que davant una situació de catàstrofe (terratrémol o corriment de terres), puga haver-hi una aportació de restes vegetals al curs d'aigua descrit i, per tant, un efecte significatiu negatiu sobre les aigües.  
  
  
  
Ubicació del projecte  
L'activitat es desenvoluparà en el terme municipal d'Albaida, ocupant part de les parcel·les 22, 23, 30, 31, 32, 33, 34, 36 i 192 del polígon 1, en sòl no urbanitzable de protecció agrícola. Per a la seua instal·lació i desenvolupament s'ha tramitat la DIC-1374714, amb una superfície total vinculada de 82.510 m². L'ampliació afectarà les parcel·les ocupades per la instal·lació actual (23, 30) i a les 22, 31 i 192. Les parcel·les 32, 33, 34 i 36 es vincularan a la DIC a l'efecte de còmput de superfície, sense estar afectades pel funcionament de l'activitat. És compatible amb el planejament urbanístic i amb les ordenances municipals, d'acord amb el Certificat de Compatibilitat Urbanística.  
El DA justifica la ubicació triada perquè la parcel·la es troba a més de 500 m de sòl urbà, allunyada de zones d'especial valor ecològic, disposa d'accessos viables des de la xarxa de carreteres existent, l'ús és compatible amb el planejament urbanístic i part de la instal·lació conté una activitat que ja està en funcionament. Les parcel·les objecte de l'ampliació estan sent objecte d'anivellament amb fi agrícola mitjançant l'aportació de residus inerts adequats (RIA) procedents de l'activitat actual, estant autoritzat el seu ús en els expedients 2018/004/RIA (parcel·les 31, 32, 33, 34 i 36) i 2019/6/RIA (parcel·les 22 i 192). Disposa d'accés directe per vial asfaltat des de l'A7, en la seua eixida a Aielo de Malferit. amb un recorregut de 500 m, aproximadament. No es veurà afectada la xarxa de carreteres per l'execució del projecte, segons es desprén dels informes de la DG de Carreteres de l'Estat en la Comunitat Valenciana i del Servei de Planificació i Projectes de la Diputació de València.  
La instal·lació no es troba en l'àmbit de la Xarxa Natura 2000 ni d'altres espais naturals protegits. La superfície ocupada no afecta a l'àmbit de cap cova catalogada ni al seu perímetre de protecció. Consultat el Banc de dades de biodiversitat de la Comunitat Valenciana (BDBCV), existeix constància de la presència de l'espècie prioritària Lutra lutra (llúdria paleàrtica), catalogada com a vulnerable en l'annex I del Catàleg valencià d'espècies de fauna amenaçades, en la quadrícula UTM d'1 km de costat afectada pel projecte. Atés que les parcel·les incloses en l'àmbit de la DIC que confronten amb el riu Clariano no seran utilitzades per a l'exercici de l'activitat sol·licitada, no es preveuen afeccions a aquesta espècie, segons es desprén de l'informe d'espais naturals.  
Confrontant a la instal·lació pel nord i ocupant part de les parcel·les afectades per la DIC per al còmput de superfície, existeix sòl forestal estratègic segons el Pla d'acció territorial forestal de la Comunitat Valenciana (PATFOR). Pel fet que no es preveuen actuacions en la zona afectada, s'ha informat favorablement per la Secció Forestal, segons consta en el seu informe. No obstant això, donada la proximitat a terreny forestal, resulta d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de treballs que es realitzen en terreny forestal o en els seus voltants. El promotor prendrà totes les precaucions relatives a evitar originar incendis forestals, complint quantes mesures preventives s'assenyalen en els plans de prevenció d'incendis que l'afecten.  
  
Part de la superfície de les parcel·les vinculades a la DIC, situada a la Vall del riu Clariano, està afectada per l'envolupant de perillositat per inundació de la demarcació hidrogràfica del Xúquer, per perillositat tipus 1 i perillositat geomorfològica segons la normativa del Pla d'acció territorial sobre prevenció del risc d'inundació en la Comunitat Valenciana (PATRICOVA). D'acord amb l'informe del Servei d'Ordenació del Territori, consultada la cartografia del sistema nacional de cartografia de zones inundables, de major escala i detall que la del PATRICOVA, es conclou que l'àmbit inclòs en la DIC-1374714 no està afectat per perillositat d'inundació. En el mateix sentit, l'informe de la CHX estima que l'àmbit de l'actuació no estarà afectat per la zona inundable del llit tributari del riu Clariano que discorre a l'oest de la parcel·la, donada la seua escassa conca d'aportació i el desnivell existent des del llit a la parcel·la (10 metres aproximadament).  
  
L'entorn de la zona està marcat per la presència de cultius de secà, molts d'ells abandonats, i la contigüitat pel nord amb el llit del riu Clariano. D'acord amb l'informe de la Direcció Territorial de la Conselleria d'Agricultura, l'actuació no té relació amb l'activitat agrícola de la parcel·la i no presenta en principi influències negatives sobre la preservació dels valors agraris de la zona, sempre que es prenguen les mesures correctores pertinents, per a evitar la contaminació del sòl així com dels possibles aqüífers, s'evite la introducció d'espècies exòtiques i/o invasores i no es veja afectada o condicionada l'activitat agropecuària de la zona.  
No es preveuen afeccions ambientals importants sobre el paisatge perquè es tracta de l'ampliació en superfície confrontant d'una indústria de reciclatge de RCD actualment en funcionament, que passarà a ocupar uns 40.000 m², dels quals aproximadament 30.000 m² estaran exempts de qualsevol tipus de construcció i o pavimentació, destinada a apilaments que no superaran l'altura de 4 m. Més del 50 % de la superfície de les parcel·les afectades estarà lliure d'ocupació, quedant vinculada a l'activitat i mantenint-se en un ús agrícola d'acord amb l'entorn (oliveres, ametlers, albercocs, etc.). Es delimitarà el perímetre de la instal·lació amb la plantació d'espècies vegetals per a aconseguir una integració en l'entorn i minimitzar la incidència visual. Les mesures d'integració paisatgística han sigut valorades per les administracions públiques competents, quedant reflectides en els condicionants de la DIC-1374714 les condicions imposades derivades dels respectius informes sectorials (plantacions de cultius, altura màxima de les edificacions, dels diferents tipus d'apilaments, etc.), d'obligat compliment.  
  
No es preveuen efectes sobre el patrimoni cultural, segons el DA, perquè les parcel·les objecte de l'ampliació d'activitat es troben afectades per transformacions agrícoles recents. No obstant això, prèviament a l'inici de l'activitat, s'haurà de justificar la realització de les accions legalment exigibles per a garantir l'absència impactes als béns integrants del patrimoni cultural valencià.  
Com que es tracta de l'ampliació d'una activitat que va ser avaluada, amb caràcter previ a l'inici de l'activitat, haurà de justificar-se que s'han complit els condicionants establits en la 2009/07-EIA, així com el desenvolupament del programa de vigilància ambiental que contempla la vigilància i control de les mesures protectores proposades en el projecte que va ser objecte de l'estimació d'impacte ambiental.  
  
Característiques del potencial impacte  
El DA inclou una anàlisi dels potencials efectes significatius del projecte en el medi ambient, tenint en compte que es tracta de l'ampliació d'una instal·lació de tractament de residus que està en funcionament. Identifica i valora la possibilitat de produir impactes ambientals sobre l'atmosfera, qualitat de l'aire, soroll, aigües superficials i subterrànies, sòl, fauna, flora, paisatge, patrimoni cultural i població. Proposa mesures preventives i correctores per a minimitzar els impactes i estableix un programa de vigilància ambiental per a garantir la seua eficàcia i compliment.  
Les afeccions a la qualitat de l'aire podrien derivar-se de l'emissió de fums pels motors de combustió de la maquinària mòbil, la generació de biogàs durant el compostatge (produït per la fermentació de matèria orgànica en absència d'aire per l'acció de microorganismes) i les emissions de pols i partícules durant les labors de càrrega, descàrrega i valorització de residus (classificació, neteja de RCD i trituració dels residus nets i restes vegetals). Per a minimitzar la possibilitat de causar impactes ambientals negatius, es proposen les següents mesures: s'utilitzaran combustibles amb nivells d'emissió baixos; el volteig controlat i ventilació dels residus en compostatge garantirà una aportació suficient d'oxigen per a reduir la fermentació anaeròbica i amb això la generació de biogàs i de males olors; l'aportació de materials que afavorisquen el compostatge es realitzarà en el moment de la seua recepció, sense que càpia l'emmagatzematge en la instal·lació d'aquestes substàncies; si fora necessari, s'utilitzaran tractaments desodoritzadors; es disposarà de sistemes de polvorització d'aigua i de reg per aspersió per a l'assentament de les partícules emeses; es controlarà l'altura i velocitat de les càrregues i descàrregues; els apilaments se situaran al resguard del vent; el bufat per a netejar els RCD es realitzarà en campana tancada. Addicionalment, es realitzarà el control per organisme de control autoritzat amb la periodicitat legalment establida.  
  
Es tracta d'una activitat potencialment contaminadora de l'atmosfera, segons del RD 100/2011, de 28 de gener. Segons el DA, els codis i grups als quals s'associa cadascuna de les activitats que es realitzaran en la planta són: B-09 10 09 02 per a la planta de valorització de RCD (R5); C-09 10 09 51 per a la planta de transferència i classificació de RNP (R12) i O 89 25 40 06 per a la planta de producció de compost (R3). L'empresa haurà de disposar de la corresponent autorització administrativa d'emissions a l'atmosfera per a l'activitat sol·licitada.  
  
S'inclou un estudi acústic que, després d'analitzar els valors màxims de soroll emesos per les fonts sonores, la seua ubicació, la distància als confrontants, l'apantallament vegetal que envoltarà la instal·lació i altres condicions en què es realitzarà l'activitat, justifica que no és necessari la implantació de mesures correctores per a garantir que no es transmeten a l'exterior nivells superiors als establits per la legislació vigent. Es disposarà del llibre de control amb els certificats de les auditories acústiques legalment establides.  
Per a previndre els impactes sobre el sòl, els residus recepcionats es depositaran segons el tipus de residu i el tractament previst en la seua zona específica, podent ser descarregat en les zones de materials nets, depositat directament en els propis contenidors en els quals accedisquen a l'activitat, descarregats sobre la solera de formigó impermeable per als RCD mesclats, o sobre la solera de formigó impermeabilitzada de la zona de compostatge per als residus vegetals. Les labors de manteniment i neteja de la maquinària es realitzaran en tallers externs.  
  
L'activitat compta amb depòsit estanc per a la recollida de les aigües residuals sanitàries que seran retirades per gestor autoritzat. Les pluvials recollides sobre la solera de formigó impermeabilitzada de la zona d'apilament i manipulació de RCD sense classificar, es dirigiran mitjançant arracades cap a la zona de recollida de lixiviats, que els conduirà fins a un depòsit de recollida estanc i enterrat fins a la seua retirada per gestor autoritzat. Els sistemes de supressió de la pols aportaran humitat residual als materials sense que existisca sobrant d'aigua residual. La valorització de restes vegetals es realitzarà sobre solera impermeable i sistema de recollida de lixiviats independent que els acumularà en una bassa estanca per a ser reutilitzats en el procés de fermentació. Aquest sistema de recollida d'aigües residuals s'ha informat favorablement pels serveis municipals, segons consta en els informes recaptats en la tramitació de la DIC. Per a previndre el gran volum d'aigua que podria recollir-se en cas d'episodis de fortes pluges, la zona de recepció es configurarà com una bassa a l'aire lliure, envoltada per tres dels seus quatre costats amb bloc de formigó impermeabilitzat, solera impermeable, dotada d'un pendent del 7 % que permeta obtindre en la zona un desnivell de 0,70 m necessari per a emmagatzemar aigües en el seu interior fins a aquesta cota en el punt més baix. S'entén que estarà garantida la impermeabilitat de la solera i l'estanquitat dels depòsits i altres elements que intervinguen en la recollida de lixiviats i abocaments.  
  
Es preveuen dues zones de recorregut de les aigües superficials. La zona oest, corresponent a l'activitat en funcionament, desguassarà en el tàlveg confrontant a la instal·lació com es realitza. La superfície ampliada mantindrà el desguàs natural del terreny cap a un xicotet tàlveg situat a l'est de la instal·lació que, igual que l'anterior, desemboca en el riu Clariano. No es preveu cap mètode de control de l'escolament pluvial que puga caure fora de la zona de recepció de RCD i de compostatge, ja que es tracta de materials nets ja classificats (terres, llastos, pedres, fusta, etc.), no susceptibles de generar lixiviats. S'haurà de comptar amb la corresponent autorització de la Confederació Hidrogràfica del Xúquer per als fins proposats.  
  
S'estableix un programa de vigilància ambiental per a garantir el seguiment i control del compliment i eficàcia de les mesures preventives i correctores proposades per a minimitzar els impactes ambientals derivats del projecte. S'inclouen controls sobre la qualitat atmosfèrica, sorolls, inspecció del paviment, de la qualitat de les aigües superficials i subterrànies aigües pluvials, dels recursos culturals, del replanteig del projecte i seguretat de la maquinària.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'ampliació d'activitat de tractament de RCD, RNP i restes vegetals, constitueix un supòsit d'avaluació simplificada d'impacte ambiental, d'acord amb l'article 7.2 de la Llei 21/2103, de 9 de desembre, en concordança amb els epígrafs b) i e) del seu annex II.  
L'expedient ha seguit el tràmit d'avaluació simplificada d'impacte ambiental, prevista en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot quant antecedeix, a proposta del Servei d'Avaluació d'Impacte Ambiental, fent ús de les atribucions que ostente, resolc:  
  
Primer  
Estimar que el projecte d'ampliació d'activitat de tractament de residus de construcció i demolició, residus no perillosos i restes vegetals, sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
  
1. Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'haurà de complir el que es disposa en el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
3. S'haurà de garantir l'absència impactes als béns integrants del patrimoni cultural valencià.  
4. L'activitat es considera com potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el catàleg d'activitats potencialment contaminadores de l'atmosfera (annex IV de la citada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat està subjecta el règim d'autorització o notificació regulat en l'article 13 de la Llei 34/2007.  
5. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A) L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B) L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C) L'informe d'impacte ambiental no serà objecte de cap recurs sense perjudici dels que, si convé, escaiguen en via administrativa o judicial contra l'acte, si fa el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 21 de novembre de 2022.- El director general de Qualitat i Educació Ambiental: Joan Piquer Huerga».